Revista digital «Clip de Teatre»

https://www.andreusotorra.com/teatre/clipdeteatre/index.html
_______________________________________________________________
«Los días afuera». Text i direcció: Lola Arias. Interpretació: Yoseli Marlene Arias, Ignacio Amador, Rodriguez, Estefania del Lujan Hardcastle, Noelia Luciana Perez, Paulita Veronica Asturayme, Carla Romina Canteros. Dramatúrgia: Bibiana Mendes. Disseny de l'escenografia: Mariana Tirantte. Vestuari: Andy Piffer. Vídeo: Martin Borini. Direcció tècnica i disseny de llums: David Seldes. Composició musical: Ulises Conti, Inés Copertino. Músics en escena: Inés Copertino. Disseny del so: Ernesto Fara. Coreografia: Andrea Servera. Ajudantia de direcció: Pablo Arias Garcia. Producció i management en gira: Emmanuelle Ossena & Lison Bellanger EPOC productions. Producció i administració Companyia Lola Arias: Mara Martínez. Management en gira Companyia Lola Arias: Lucila Piffer. Producció, administració Argentina: Luz Algranti & Sofia Medici. Producció tècnica: Ezequiel Paredes. Ajudantia de producció: Juan Manuel Zuluaga Bolivar. Assistència d'escenografia: Lara Stilstein. Assistent del director tècnic: Facundo David. Càsting: Talata Rodriguez (GEMA Films). Assessorament jurídic: Felix Helou. Treball social: Soledad Ballesteros & Matias Cori. Una producció de Companyia Lola Arias  i Gema Films com a productora associada. Coproduït per Complejo Teatral de Buenos Aires, Festival d'Avignon (França), Festival d'Automne à Paris, Théâtre de la Ville Paris (França), Comédie de Genève (Suïssa), Théâtre National Wallonie-Bruxelles (Bèlgica), Festival Tangente St Pölten, Festival für Gegenwartskultur (Àustria), Theaterfestival Basel, Kaserne Basel (Suïssa), Maxim Gorki Theater Berlin (Alemanya), Nationaltheatret Oslo (Noruega), Scène nationale du Sud-Aquitain (França), Le Parvis Scène nationale Tarbes-Pyrénées (França), La Rose des vents Scène nationale Lille Métropole Villeneuve-d'Ascq (França), NEXT Festival (França), Théâtre National de Strasbourg (França), International Sommerfestival Kampnagel (Alemanya), Théâtre national de Bordeaux en Aquitaine (França), Zürcher Theater Spektakel (Suïssa), Künstler*innenhaus Mousonturm (Alemanya), The Brighton Festival (Anglaterra), CDN Orléans / Centre-Val de Loire (França), Fonds TransFabrik – deutsch-französischer Fonds für darstellende Künste. Escenografia construïda als tallers del Théâtre National Wallonie Bruxelles. Festival Grec 2024. Sala Fabià Puigserver, Teatre Lliure Montjuïc, Barcelona, 13 i 14 juliol 2024.
_______________________________________________________________
El drama d’unes expresidiàries argentines amorosit per la música i el ball


Els anys fora són com fustes d’un pont penjant que em porta a l’altra banda. ¿Però què hi trobaré? Aquesta és la reflexió sobre el futur d’una de les expresidiàries de «Los días afuera» amb què es clou la nova creació de teatre documental de Lola Arias, segona part d’un projecte iniciat amb la pel·lícula «Reas», que es va veure a l'última Berlinale i que reconstruïa el temps passat a la presó.


Són expresidiàries i també transsexuals. I això, esclar, és un doble obstacle per inserir-se laboralment a la societat. A «Los días afuera» parlen d’elles abans, durant i després de l’empresonament. Fills i filles de la pobresa i l'exclusió expliquen qui eren i qui són i s’enfronten als prejudicis de la societat. Una ficció sobre drames reals. El Nacho ha entrat i sortit de la presó diverses vegades. Va estudiar una mica de dret a la presó i veu la vida damunt d’un cotxe. És xofer. La Noèlia ho fa com a treballadora sexual (igual que abans), perquè algunes coses han canviat durant l’estada entre reixes, però d'altres no canvien mai. La Paula, peruana sense papers, ha tirat cap als treballs clandestins. Algunes van aconseguir feines al sector públic. Fins que va canviar el govern de torn.


Sis drames, recull de molts altres drames en una Argentina on avui dia, segons la Universitat Catòlica Argentina, el 54,6% de la població viu a la pobresa. Però les nostres protagonistes ho fan cantant, ballant i tocant cúmbies i rock'n'roll (amb el suport d’una excel·lent professional, Inés Copertino). La música embolcalla el drama fent-lo digerible i insufla vitalitat a les oblidades que desprenen tendresa quan parlen dels fills o dels gossos, que valoren la família com l’únic reducte de seguretat i que comparteixen la por quotidiana de la presó amb la d’ara quan se’ls acosta un policia. La por és com els tatuatges, hi és per sempre. A l’escenari són actrius, són músics, són ballarines, i la seva vida sembla haver canviat… temporalment, esclar. Ho saben. Però és quan dormen que poden somiar.


Pobresa, exclusió, resiliència, energia, simpatia en un còctel escènic que rep l’aplaudiment unànime d’un públic burgès en un teatre burgès d’una societat burgesa que recompensa l’esforç dels oblidats amb qui no voldria pas tenir gaires altres tractes. Una proposta coproduïda per una vintena d’escenaris europeus que planteja reflexions semblants a les dels freak shows dels anys vint del segle passat.
Santi Fondevila, ARA, 16 juliol 2024
Presoneres del teatre documental


La creadora argentina Lola Arias ha presentat l’espectacle «Los días afuera» al Teatre Lliure, en dues funcions emmarcades dins del festival Grec. Sis dones cis i trans que han estat tancades a diverses presons argentines ens expliquen les seves experiències dins i fora del centre penitenciari, en una proposta canònica de teatre documental protagonitzat per persones reals. Crec que ha arribat el moment de parlar seriosament sobre aquest gènere. Som-hi.


Aquesta ha estat la quarta ocasió que Lola Arias ha visitat el Lliure de Montjuïc: el 2010 vam poder veure «Mi vida después» (dins del cicle Radicals Lliure), durant el Grec del 2019 va venir amb «Campo minado» i el 2022 es va programar «Lengua madre». L’espectacle que ara ens ocupa té una naturalesa bicèfal. «Los días afuera» és teatre, i la pel·lícula «Reas» n’és la seva cara cinematogràfica: es va estrenar a la passada Berlinale, el setembre passarà pel Festival de Sant Sebastià i pròximament es podrà veure en un festival català. Això ja havia succeït amb «Campo minado», muntatge que també va tenir el seu mirall en forma de film: en aquest cas, es tractava de «Teatro de guerra», el debut de Lola Arias al cinema. La setmana passada, el Grec i la Filmoteca de Catalunya van organitzar dos passis de la pel·lícula: en el primer hi va haver un col·loqui moderat pel dramaturgista Ferran Dordal Lalueza i servidor de vostès, i a l’últim la mateixa directora va fer-ne la presentació. Havent vist l’espectacle «Los días afuera» i el tràiler de «Reas» (que trobareu al final d’aquest article), puc afirmar que prefereixo la seva versió cinematogràfica. I això que encara no l’he vist.


El teatre documental i, especialment, aquell que agafa persones reals i les posa en escena té el perill de fregar dilemes ètics. El que la companyia alemanya Rimini Protokoll anomena “especialistes” solen ser persones anònimes que es converteixen, momentàniament, en intèrprets de les seves històries de vida. Fa anys que veiem tota mena de tipologies humanes en escena. Normalment, qui ho diria, pertanyen a les classes socials més humils: camioners, refugiats, persones sense llar, treballadores sexuals, dones de fer feina… Recordo especialment l’espectacle «Clean city», que vam poder veure al Grec del 2017: la platea de la Sala Fabià Puigserver va aplaudir dempeus aquelles dones de fer feines, mentre jo em preguntava: “¿Quants d’aquests espectadors tenen la seva treballadora domèstica amb contracte?”, “¿Quants d’aquests en saben realment l’origen i la història familiar?”. En el cas de «Los días afuera», em va passar una mica el mateix: vam aplaudir les sis protagonistes a cor què vols, ens vam aplaudir també a nosaltres mateixos (tot sigui dit), però l’espectacle el vaig trobar llarg, avorrit i força superficial. Una llàstima.


Que una sèrie de teatrassos i festivalassos coprodueixin «Los días afuera» significa que l’espectacle tindrà, com a mínim, un circuit de bolos assegurat: Buenos Aires, Avinyó, París, Ginebra, Basilea, Berlín, Oslo, Estrasburg, Bordeus, Brighton… Cosa que celebrem, però que també fa preguntar-nos sobre l’aspecte ètic de tot plegat: ¿què passarà amb les sis intèrprets quan s’acabi aquesta fantasia de gira mundial? Les protagonistes de «Los días afuera» són el millor de la proposta: Yoseli Marlene Arias, Ignacio Amador Rodríguez, Estefanía del Luján Hardcastle, Noelia Luciana Pérez, Paulita Verónica Asturayme i Carla Romina Canteros.

L’espectacle s’estructura en blocs temàtics, tractant diverses qüestions i les diferències que comporten si es viuen dins o fora de la presó: la maternitat, la música, els tatuatges, el sexe, la religió, la feina… Les seves històries personals inclouen abusos, violència i moltes males decisions: no se’ns explica per quins motius van acabar a la presó (exceptuant una d’elles), ni falta que fa. Com ja passava a «Campo minado», la música també juga un paper rellevant: Inés Copertino posa la banda sonora en directe, a qui se li afegeixen les intèrprets per tocar alguna cúmbia.


Vaig sortir de «Los días afuera» pensant que és un espectacle fallit, escènicament parlant, i que no tinc tan clara la seva “utilitat social” (si és que l’ha de tenir) amb les seves protagonistes. Més enllà de fer una mica de pornografia emocional amb les seves vides, el muntatge no va fins al moll de l’os: es parla de presons, però mai des d’un punt de vista polític o sociològic. El sistema penitenciari, l’economia argentina i la seva variabilitat o les diferències entre classes socials són el marc difús on s’enquadren totes les històries, però Arias sempre es queda a la superfície. L’home i la dona trans són els dos personatges més estimulants de la proposta, i ni les seves històries queden ben reflectides. El bonisme impera a «Los días afuera», i els espectadors acabem aplaudint, feliços i convençuts, un espectacle que no qüestiona cap de les nostres conviccions. I que ens fa sentir molt bones persones: “Mira que progres que som, Manel, que hem anat a veure un espectacle protagonitzat per exconvictes argentines. ¿On anem a sopar, ara?”.

Oriol Puig Taulè, Núvol, 17 juliol 2024

